Modified Motorcycle Association of Finland r.y.		26.7.2002

LIIKENNE- JA VIESTINTÄMINISTERIÖ
Liikenneturvallisuus- ja ympäristöyksikkö
Reino Lampinen 
PL 31
00023 Valtioneuvosto

viite: 	ajoneuvolainsäädännön kokonaisuudistuksen toisen osa
asia: 	lausunto

Tämän lausunnon antaa muunneltujen moottoripyörien yhdistys, Modified Motorcycle Association of Finland Ry (jäljempänä MMAF). Lausunnon antaja katsoo, että liikenne- ja viestintäministeriön ehdotusta ei tule hyväksyä nykyisessä muodossaan.

Lausumme seuraavassa yleisen näkemyksemme ajoneuvolainsäädännön kokonaisuudistuksen toisesta osasta. Pykäläkohtaisissa muutosehdotuksissa tuemme Suomen Motoristit ry:n lausuntoa tästä asetuskokoelmasta, ellei seuraavassa muuta mainita.

Yleistä:

Pidämme positiivisena pyrkimystä ottaa huomioon EU:n tunnustamat moottoripyöräilyn sekä moottoripyörien kunnostus- ja rakenteluharrastuksen tarpeet, erityisesti oma- ja piensarjavalmisteisten moottoripyörien erityisvaatimukset.

Edellä todetusta huolimatta katsomme tarpeelliseksi kiinnittää vakavaa huomiota asetuskokoelmassa esiintyvien useiden eri kohtien ristiriitoihin EU:n vapaata kauppaa ja tavaroiden vapaata liikkumista koskevien säädösten, EU:n perustamissopimuksen sekä EU-tuomioistuimien päätösten kanssa. 

Suomen lähentymistä muuhun Euroopan Yhteisöön tulee edesauttaa. Tämä tavoite edellyttää luopumista pyrkimyksestä säätää yhä uusia kansallisia lakeja ja asetuksia, jotka ovat ristiriidassa EU:n säädösten ja sopimusten kanssa. Mikäli mainitun kaltaisten lakien ja asetusten säätämistä jatketaan, lainlaatijan signaali kansalle viestii Suomen kuuluvan EU:hun ainoastaan jonkinlaisena ulkojäsenenä.

Lainsäädäntötyön yhtenä keskeisenä tavoitteena tulee pitää Suomen integroimista ja mahdollisimman nopeaa kehitystä yhä normaalimpaan EU-jäsenyyden muotoon. Tällöin ei voida pitää suotavana laatia asetuksiin EU-direktiiveistä poikkeavia tarpeettomia pykäliä.

Yksi ajoneuvoharrastajien käytännössä kohtaama ongelma koskee EU-alueelta hankitun ajoneuvon rekisteröintiä Suomeen. Pyydämme liikenne- ja viestintäministeriötä huolehtimaan siitä, että ajoneuvojen tasavertainen kohtelu sisämarkkina-alueella toteutuu Suomessa konkreettisesti. Asian varmistaminen rekisteröinnin osalta vaatinee mainintaa asetustekstiin.

Pyydämme myös liikenne- ja viestintäministeriötä aukottomasti varmistamaan mahdollisuus oma- ja piensarjavalmisteisten moottoripyörien rekisteröintiin. Rekisteröinnin tulee olla mahdollista ilman, että harrastajan maksettavaksi tulisi kohtuuttoman korkeita kustannuksia välittöminä rekisteröintikuluina tai välillisinä kustannuksina. 

Nykyisellään käytäntö omavalmiste- ja piensarjamoottoripyörien rekisteröinneissä on ollut vaihteleva. Ajoittain rekisteröinti on ollut täysin mahdotonta, ajoittain on edellytetty teknisiä testejä, joiden kustannukset ovat lähennelleet kymmentä tuhatta euroa. Tätä on pidettävä kohtuuttomana.

Nykyisin on niin ikään lähes mahdotonta saada rekisteröidyksi Suomeen EU:n vapaakauppa-alueella aiemmin rekisteröity  oma- tai piensarjavalmisteinen moottoripyörä. Pyydämme liikenne- ja viestintäministeriötä huolehtimaan, että ajoneuvojen tasavertainen kohtelu sisämarkkina-alueella toteutuu tältäkin osin Suomessa.

MMAF katsoo, ettei ajoneuvolainsäädännön kokonaisuudistuksen toisen osa nyt lausuntokierroksella olleessa muodossaan riittävällä tavalla takaa mahdollisuutta EU-alueelta hankitun ajoneuvon ja/tai oma- ja piensarjavalmisteisen ajoneuvon rekisteröintiin vastaisuudessa.

Asetus liikenteessä käytettävien ajoneuvojen liikennekelpoisuuden valvonnasta

18 § 1.-kohta: 

"... Poliisi-, tulli- tai rajavartiomies voi määrätä valvontakatsastuksessa tarkastettavat kohteet, jolloin valvontakatsastuksessa tarkastetaan vain nämä kohteet."

MMAFn lausunto: 

Nähdäksemme tämän tulisi kuulua: "... Määrätessään ajoneuvon valvontakatsastukseen poliisi-, tulli- tai rajavartiomies  määrää valvontakatsastuksessa tarkastettavat kohteet. Valvontakatsastuksessa tarkastetaan vain nämä kohteet."

MMAFn perustelut:

Ajoneuvon kuljettajan on saatava seikkaperäinen kirjallinen selvitys siitä, minkä takia ajoneuvo määrätään valvontakatsastukseen. Tämä on tarpeen sekä mahdollisten korjaustoimenpiteiden oikeaa kohdistamista varten että oikeusturvan kannalta.

Asetus ajoneuvojen käytöstä tiellä annetun asetuksen muuttamisesta

3 § 1. kohta e): 

e) moottorikäyttöisen ajoneuvon, jonka vähintään yksi akseli on jousittamaton, 60 km/h; tämä rajoitus ei kuitenkaan koske alkuperäiseltä malliltaan ilman takajousitusta olevaa moottoripyörää (L3e- ja L4e-luokka), joka on valmistettu vuonna 1978 tai aikaisemmin

Perustelut:

Poikkeus jousittamattomien moottoripyörien erikoisnopeudesta 60 km/h katkaistaisiin valmistusvuoden 1978 loppuun (nyt 25 vuotta valmistusvuoden päättymisestä eli rullaava), jottei tällaisia liikenneturvallisuuden kannalta kyseenalaisia ratkaisuja voisi jatkuvasti tuottaa.

MMAFn lausunto:

Ehdotamme kohtien ”alkuperäiseltä malliltaan ilman takajousitusta olevaa” ja ”joka on valmistettu vuonna 1978 tai aikaisemmin” poistamista kokonaan ja asetustekstiä muutettavaksi seuraavanlaiseksi:

e) moottorikäyttöisen ajoneuvon, jonka vähintään yksi akseli on jousittamaton, 60 km/h; tämä rajoitus ei kuitenkaan koske moottoripyörää (L3e- ja L4e-luokka).

MMAFn perustelut:

Rakenteellisten nopeusrajoitusten tulee perustua tutkimuksin saatuihin tuloksiin, ei lakia virkansa puolesta laativan henkilön henkilökohtaiseen näkemykseen.

Onnettomuustilastot Suomessa eivät tue liikenne- ja viestintäministeriön esitystä millään tavoin.

Esimerkiksi Ruotsissa, Saksassa, Englannissa ja Yhdysvalloissa on mahdollista ongelmitta rekisteröidä jousittamattomalla taka-akselilla varustettu moottoripyörä. Näissä maissa on huomattavasti laajempi moottoripyöräkanta kuin Suomessa. Tiedossamme ei ole yhtään valtiota Suomen lisäksi, joka asettaisi mainitun tyyppiselle moottoripyörällä erityisen ajoneuvokohtaisen nopeusrajoituksen. MMAF on aina pitänyt 60 km/h rajoitusta työkoneille ja sen kaltaisille raskaille laitteille tarkoitettuna ja rajoituksen ulottamista moottoripyöriin lainkirjoittajalle sattuneena virheenä. Meneillään olevan uudistuksen yhteydessä tämä virhe tulee korjata.

Mikäli liikenne- ja viestintäministeriö pitää jousittamattomalla taka-akselilla varustettujen moottoripyörien 60 km/h nopeusrajoitusta tarpeellisena, asia tulee perustella faktoin. Onko Suomella tästä asiasta jotain erityistä tietoa, jota esimerkiksi EU:n jäsenmailla Saksalla tai Ruotsilla ei ole?

Ei myöskään voida puoltaa kansallisten säännösten lisäämistä, etenkään kun liikenne- ja viestintäministeriö ei ole uudistuksessaan osoittanut, että Suomen olosuhteet poikkeaisivat muista jäsenvaltioista tai että olisi muita perusteita säätää muista poikkeavia kansallisia säädöksiä.

Huomautamme lisäksi asetuksen ajoneuvojen käytöstä tiellä annetun asetuksen muuttamisesta 3 § 1. kohta e:n perusteluista löytyvästä maininnasta: ”jottei tällaisia liikenneturvallisuuden kannalta kyseenalaisia ratkaisuja voisi jatkuvasti tuottaa.” Siteerattu lause on provokatiivinen eikä osoita lainsäätäjältä odotettavaa objektiivisuutta ja tasapuolisuutta. MMAF ei voi hyväksyä liikenne- ja viestintäministeriöltä tämän kaltaista pyrkimystä syrjiä määrättyä harrastajaryhmää.

Norjassa tehdyn tutkimuksen mukaan rakennetut nk. chopper-tyyppiset moottoripyörät joutuvat onnettomuuksiin erittäin harvoin. Puheena oleva jousittamaton taka-akselia esiintyy veteraanipyörien ohella lähinnä vain näissä chopper-moottoripyörissä. Mainitusta tutkimuksesta löytyy enemmän tietoa Suomen Motoristit ryn lausunnosta, joka koskee käsiteltävänä olevaa asetusta.

Kohteliaimmin:

Modified Motorcycle Association of Finland ry

___________________________
Paul Malk

Lisätietoja:	MMAF ry Paul Malk, sihteeri@mmaf.fi, 0440-470 550

Liitteet: 	Ei liitteitä